**Príprava a zadanie na seminár z predmetu Obchodné právo III., LS**

*Príprava študenta na seminár spočíva v naštudovaní prednášky a príslušnej časti zákona a odporúčanej literatúry k téme, ktorá má byť precvičená daný týždeň podľa uverejnených Syláb k predmetu. Okrem iného sa žiada, aby bol študent náležite pripravený odpovedať aj na nasledovné otázky, príp. sa oboznámil s argumentáciou súdu v rozhodnutiach, ktoré má za úlohu naštudovať.*

**Téma: Premlčanie v obchodnom práve**

1. Predávajúci a kupujúci ALFA s.r.o. sa dohodli na uzatvorení kúpnej zmluvy na dodávku materiálu, za ktorú mal kupujúci zaplatiť 3000,- EUR. Spoločnosť ALFA s.r.o. prevzala tovar dňa 1.3.2012. Pri prevzatí jej bola dodaná aj vystavená faktúra na uvedenú sumu.

Kupujúci a predávajúci sa dohodli na splatnosti 30 dní odo dňa dodania tovaru. Podľa uzatvorenej zmluvy za oneskorenú platbu mala spoločnosť ALFA s.r.o. platiť úrok z omeškania vo výške 0,05 % denne.

Faktúra bola uhradená dňa 3.4.2016. Následne predávajúci vyúčtoval spoločnosti ALFA s.r.o. úrok z omeškania a doručil toto vyúčtovanie kupujúcemu dňa 10.4.2016. ALFA s.r.o. uplatnila voči vyúčtovanému úroku z omeškania námietku premlčania. Predávajúci k námietke premlčania uviedol, že nie je dôvodná, lebo o ukončení omeškania sa dozvedel až po zaplatení pohľadávky dňa 3.4.2016.

* 1. *Akú povahu má úrok z omeškania a kedy začína plynúť premlčacia doba na jeho uplatnenie?*
	2. *Aký má vzťah plynutie premlčacej doby na zaplatenie kúpnej ceny a na zaplatenie úrokov z omeškania z hľadiska ich plynutia?*
	3. *Je námietka premlčania vznesená spoločnosťou ALFA s.r.o. voči uplatnenému úroku omeškania dôvodná?*
1. Spoločnosť Steel, a.s. a Železo, s.r.o. sú vzájomnými obchodnými partnermi už viac ako 10 rokov. V súvislosti s výstavbou priemyselného parku v obci Kechnec uzavreli medzi sebou zmluvu o dodávke 100 ton železa. Materiál bol riadne dodaný spoločnosťou Steel a.s.. Cena za dodanie tovaru bola v zmluve stanovená na 300 000,- EUR so splatnosťou do 1.4.2014. Keďže spoločnosť Železo, s.r.o. svoj dlh neuhradila, právne oddelenie Steel, s.r.o. ju dňa 25.4.2015 písomne vyzvalo k zaplateniu dlžnej sumy. Vzhľadom na zlú ekonomickú situáciu, dňa 3.5.2015 bola Železo, s.r.o. schopná uhradiť na účet spoločnosti Steel, a.s. sumu 200 000,-EUR, a vo zvyšku požiadala o splátkový kalendár. Steel, a.s. na požiadavku nereagovala a zaslala ďalšie dve výzvy na zaplatenie. Dňa 15.5.2018 podala spoločnosť Steel, a.s. na súd žalobu o zaplatenie 100 000 ,-EUR s príslušenstvom.

*Bude námietka premlčania uplatnená spoločnosťou Železo, s.r.o úspešná? Odôvodnite.*

1. Je možné disponovať s dĺžkou premlčacej doby, a ak áno, za akých podmienok? Ktoré práva vyplývajúce z obchodnoprávnych vzťahov sa nepremlčujú?
2. Akým spôsobom sa bude posudzovať plynutie premlčacej doby z titulu vydania bezdôvodného obohatenia vo vzťahoch, ktoré sa spravujú právnou úpravou Obchodného zákonníka?
3. Pozrieť oznámenie k rozhodnutiu **PL. ÚS 11/2016 z 07.02.2018** k § 5b zákona č. 250/2007 Z. z. o ochrane spotrebiteľa:

<https://www.ustavnysud.sk/documents/10182/60972415/TI_9_2018/217834e2-4fd1-4e4e-93e7-04ee79b9437c>